Pulo Pinang
Oleh : T.A. Sakti
Le ureueng Aceh jinoe di Penang
Tiep uroe Tuhan rame geuteuka
Geujak meu-ubat ngat sihat badan
Hanle geusayang habeh areuta
Toke, peutani, guru, karyawan
Geujak u Penang meulumba-lumba
Mulai digle sampe neulayan
Gampong ngen Peukan rab rata-rata
Beulanja abeh meujuta kuyan
Aceh katho krang Penang ka kaya
Wahe peumimpin neu mita jalan
Bek sabe meunan Aceh jeuet papa
Peue pasai sideh puleh that rijang
Pakon layanan ramah dan sigra
Peue jeuet di Aceh hana lagee nyan
Aceh ngen Penang sangat le bida
Dum rumeh-rumeh geuwoe di Penang
Ka sihat badan troih cita-cita
Dilee meuthon-thon peu-ubat badan
Saket tan hilang abeh areuta
Peue sabab geuboeh nan Pulo Pinang
Bacut lon karang kheun ureueng tuha
Dum Toke Aceh ba pineueng keunan
Barang dagangan bak dilee masa!
Woe Toke Aceh di Pulo Pinang
Peng peunoh eumpang; Aceh jeuet kaya
‘Oh woe pasien di Pulo Pinang
Peng kasoh eumpang; Penang ka kaya
Mantong na beukaih kaya peng Penang
Digampong Turam na rumoh tuha
Bak jurong teungoh rumoh di sinan
He sejarahwan jeuet jak pareksa
Nacit nyang laen kaya wab Penang
Bapak Adnan baklon calitra
Leumo meukawan ba Pulo Pinang
Ayah digobnyan syeedaga raya
Watee tapike sabe tatimang
Aceh ngen Penang katreb syeedara
Yoh prang Beulanda na Dewan Lapan
Di Pulo Pinang geubila bangsa
Dum ureueng Aceh jinoe ka carong
Ek jeuet geupeukong beule syeedaga(?)
U Pulo Pinang bek meukat sahong
Tapi dagangan barang dum geuba!!
!
T.A. Sakti
4-9-2007
Catatan : – katho krang = miskin, papa
– syeedaga = saudagar, toke
– meukat sahong = berlalu-lalang yang merugikan
– Gampong Turam, Pekan Bilui, Aceh Besar.
min_Latn zsm_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn unk gla_Latn unk ind_Latn umb_Latn ind_Latn ace_Latn